Návrh NARIADENIE RADY, ktorým sa mení nariadenie Rady (EÚ) č. 1258/2012 z 28. novembra 2012 o rozdelení rybolovných možností na základe protokolu dohodnutého medzi Európskou úniou a Madagaskarskou republikou, ktorým sa stanovujú rybolovné možnosti a finančný príspevok podľa platnej dohody o partnerstve v sektore rybolovu medzi týmito dvoma stranami /* COM/2013/0488 final - 2013/0228 (NLE) */





DÔVODOVÁ SPRÁVA 1. KONTEXT NÁVRHU Európska komisia rokovala na základe mandátu Rady[1] s Madagaskarskou republikou s cieľom obnoviť protokol k Dohode o partnerstve v sektore rybolovu medzi Európskym spoločenstvom a Madagaskarskou republikou. Na záver týchto rokovaní bol 10. mája 2012 parafovaný nový protokol. Nový protokol sa vzťahuje na obdobie dvoch rokov od 1. januára 2013. Konkrétne sa v protokole stanovujú rybolovné možnosti pre 34 plavidiel s dlhými lovnými šnúrami na lov na hladine s tonážou vyššou ako 100 GT a pre 22 plavidiel s dlhými lovnými šnúrami na lov na hladine s tonážou nižšou ako 100 GT. Časť úlovkov týchto plavidiel tvoria žraloky, ktorých výlov upravujú opatrenia Komisie pre tuniaky z Indického oceánu, keďže v sektore rybolovu sa žraloky považujú za blízke tuniakovitým rybám a príbuzným druhom. Na základe najnovších odporúčaní vedeckého výboru Komisie pre tuniaky z Indického oceánu a vzhľadom na to, že dotknuté druhy žralokov ohrozuje rybolovný tlak, sa obe strany zhodli, že je vhodné obmedziť výlov týchto druhov v rybolovnej oblasti Madagaskaru tak, aby bol jeho objem rovnaký alebo nižší než v posledných rokoch. Preto sa na poslednom stretnutí zmiešanej komisie vytvorenej na základe dohody o rybolove obe strany dohodli, že na obdobie dvoch rokov počínajúc 1. januárom 2013 stanovia plavidlám Európskej únie povolený objem výlovu na 200 ton ročne, čím sa zmrazí rybolovný tlak, ktorý podľa záznamov o úlovkoch flotily Európskej únie aj podľa vedeckých inštitúcií Európskej únie existoval v období rokov 2007 – 2011. Preto by sa mal definovať spôsob rozdelenia týchto rybolovných možností medzi členské štáty. Na základe uvedených informácií Komisia navrhuje, aby Rada prijala nariadenie uvedené nižšie. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Členské štáty boli oslovené ešte pred rokovaniami v rámci pracovnej skupiny pre rybolov v Rade, ako aj v rámci technických stretnutí ešte pred stretnutím zmiešanej komisie a paralelne s ním. Z týchto konzultácií vyplynulo, že by sa mal prísnejšie upraviť výlov žralokov, okrem iného stanovením obmedzenia výlovu v súlade s ustanoveniami Komisie pre tuniaky z Indického oceánu. 2013/0228 (NLE) Návrh NARIADENIE RADY, ktorým sa mení nariadenie Rady (EÚ) č. 1258/2012 z 28. novembra 2012 o rozdelení rybolovných možností na základe protokolu dohodnutého medzi Európskou úniou a Madagaskarskou republikou, ktorým sa stanovujú rybolovné možnosti a finančný príspevok podľa platnej dohody o partnerstve v sektore rybolovu medzi týmito dvoma stranami RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 3, so zreteľom na nariadenie Rady (EÚ) č. 1258/2012 z 28. novembra 2012 o rozdelení rybolovných možností na základe protokolu dohodnutého medzi Európskou úniou a Madagaskarskou republikou, ktorým sa stanovujú rybolovné možnosti a finančný príspevok podľa platnej dohody o partnerstve v sektore rybolovu medzi týmito dvoma stranami, so zreteľom na návrh Európskej komisie, keďže: Rada 15. novembra 2007 prijala nariadenie (ES) č. 31/2008 o uzavretí Dohody o partnerstve v sektore rybolovu medzi Európskym spoločenstvom a Madagaskarskou republikou (ďalej len „dohoda o partnerstve“). Nový protokol k dohode o partnerstve bol parafovaný 10. mája 2012 (ďalej len „nový protokol“). Na základe nového protokolu sa plavidlám Únie udeľujú rybolovné možnosti vo vodách, ktoré patria pod zvrchovanosť alebo súdnu právomoc Madagaskaru, pokiaľ ide o rybolovné záležitosti. Rada prijala dňa 28. novembra 2012 rozhodnutie č. 826/2012/EÚ[2] o podpise a predbežnom vykonávaní nového protokolu. Dňa 26. septembra 2012 sa zišla zmiešaná komisia vytvorená v súlade s článkom 9 dohody o partnerstve a preskúmala problém žralokov ulovených v súvislosti s loviskami, ktoré riadi Komisia pre tuniaky z Indického oceánu. V uznesení 05/05 uvedenej komisie sa upravuje ochrana týchto žralokov a hospodárenie s nimi a ich výlov je v rámci tejto dohody povolený. Spomínaná zmiešaná komisia počas zasadnutia preskúmala záznamy za obdobie 2007 – 2011 o úlovkoch plavidiel, ktoré smeli loviť podľa predchádzajúceho protokolu k dohode o partnerstve. Na základe týchto záznamov, ktoré potvrdili aj príslušné vedecké inštitúcie, sa obe strany dohodli, že je vhodné na nasledujúce dva roky počínajúc 1. januárom 2013 uložiť týmto plavidlám obmedzenie výlovu žralokov, a to vo výške 200 ton ročne. Tým sa zmrazí rybolovný tlak na populácie žralokov v súlade s odporúčaniami vedeckého výboru Komisie pre tuniaky z Indického oceánu. Je dôležité, aby sa zmenou nariadenia Rady (EÚ) č. 1258/2012 z 28. novembra 2012 stanovil na obdobie vykonávania platného protokolu spôsob rozdelenia úlovkov žralokov medzi členské štáty. Je vhodné umožniť členským štátom, ktorých plavidlá smú loviť podľa tohto nariadenia, aby si úplne alebo sčasti vymieňali celé rybolovné možnosti, ktoré sú im pridelené na žraloky. Vzhľadom na to, že protokol sa predbežne uplatňuje od 1. januára 2013, je vhodné, aby sa toto nariadenie uplatňovalo so spätnou účinnosťou od uvedeného dátumu. PRIJALA TOTO NARIADENIE: Článok 1 · 1. V článku 1 nariadenia Rady (EÚ) č. 1258/2012 sa dopĺňa tento odsek 1a: „1a. Rybolovné možnosti pre lov dlhými lovnými šnúrami, pokiaľ ide o výlov žralokov ulovených v súvislosti s loviskami, ktoré riadi Komisia pre tuniaky z Indického oceánu, sa stanovuje na 200 ton ročne. Táto tonáž sa medzi členské štáty rozdeľuje takto: || Členský štát || tony || Španielsko || 166 || Portugalsko || 27 || Francúzsko || 7 || Spolu || 200 “ Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Uplatňuje sa od 1. januára 2013. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Schválený 24. apríla 2012 Radou pre všeobecné záležitosti. [2] Ú. v. EÚ L 361, 31.12.2012, s. 11.